Roodepoort-kaping: Ma sien kindersEugene, Marilize en hul kinders Abigail, Damian en Martinique. Foto: Verskaf Volgens Alan Bright, Marilize se swaer en woordvoerder van die familie, is Marilize intussen ook van die Milpark-hospitaal na die Netcare-rehabilitasiehospitaal in Auckland Park oorgeplaas. “Sy is baie emosioneel oor die nuwe stap in haar pad na herstel. Sy het vandag [Dinsdag] al haar kinders gesien en dit het gehelp vir haar gemoed.” Bright het gesê Damian (7) se steke is intussen ook Dinsdag verwyder. “Hy en sy suster [Abigail] sal hopelik binnekort terug wees by die skool tussen hulle maats.” Eugene, Marilize se man en die kinders se pa, het intussen weer die publiek bedank vir hul bystand en gebede. Maroela Media het vroeër berig Marilize het Vrydag 15 April, kort voor 15:00, vir Damian en Abigail (9)by die Laerskool Horison in Roodepoort gaan oplaai in haar blou Hyundai i20. Sy het pas vir Martinique (1) by haar kleuterskool daar naby opgelaai, toe die motor deur drie mans gekaap is. Die verdagte wat bestuur het, het sowat 5 km verder, op ŉ skerp draai, beheer oor die motor verloor en oor ŉ randsteen gery, waarna die motor teen ŉ bakkie wat ŉ woonwa gesleep het, gebots het. Lees alle vorige berigte oor die Bright-gesin op Maroela Media.